Source: https://ispis.sk/judikatura/KSKE/2Sd27/2012
Timestamp: 2020-04-07 19:22:03+00:00
Document Index: 10054926

Matched Legal Cases: ['§ 73', '§ 112', '§ 82', '§ 73', '§ 250', '§ 70', '§ 72', '§ 71', '§ 71', '§ 153', '§ 250', '§ 250', '§ 250', '§ 42', '§ 221', 'súd ', 'súd ', '§ 73', '§ 112', '§ 82', '§ 73', '§ 71', 'súd ', '§ 71', '§ 71', 'súd ', '§ 250']

KSKE 2 Sd 27/2012 - iSpis
iSpis Judikatúra – KSKE 2 Sd 27/2012
KS v Košiciach, dátum 21.05.2012, sp.zn. KSKE 2 Sd 27/2012
§ 73 zákona č. 461/2003 § 112 ods. 4 zákona č. 461/2003 § 82 zákona č. 461/2003 § 73 ods. 2 zákona č. 461/2003 § 250l OSP § 70 ods. 1 OSP § 72 zákona č. 463/2003 § 71 zákona č. 463/2003 § 71 ods. 4 zákona č. 463/2003 § 153 ods. 3 písm. a) zákona č. 463/2003 § 250q ods. 2 OSP § 250k ods. 1 OSP § 250l ods. 2 OSP § 42 ods. 3 OSP § 221 ods. 1 OSP
Súd: Krajský súd Košice Spisová značka: 2Sd/27/2012 Identifikačné číslo súdneho spisu: 7012200324 Dátum vydania rozhodnutia: 22. 05. 2012 Meno a priezvisko sudcu, VSÚ: JUDr. Eva Baranová ECLI: ECLI:SK:KSKE:2012:7012200324.1
Krajský súd v Košiciach samosudkyňou JUDr. Evou Baranovou, v právnej veci navrhovateľky A. D., nar. XX.XX.XXXX, bytom S. Č.. XX, E., proti odporcovi Sociálnej poisťovni, ústrediu Bratislava, Ul. 29. augusta č. 8, v konaní o invalidný dôchodok, takto
P o t v r d z u j e rozhodnutie odporcu zo dňa 22.12.2011 č. XXX XXX XXXX.
Rozhodnutím č. XXX XXX XXXX zo dňa 22.12.2011 odporca rozhodol o znížení invalidného dôchodku navrhovateľky odo dňa 08.02.2012 na sumu 154,90 eur mesačne podľa ustanovenia § 73, § 112 ods.4 a 6 a § 82 zákona č. 461/2003 Z.z. o sociálnom poistení v znení neskorších predpisov (ďalej len zákon o sociálnom poistení ) . V odôvodnení rozhodnutia uviedol, že navrhovateľka má od 14.10.2011 pokles schopnosti vykonávať zárobkovú činnosť v rozsahu 55 %. Zdravotný stav navrhovateľky bol posúdený posudkovým lekárom Sociálnej poisťovne, pobočky E., ktorý v lekárskej správe zo dňa 14.10.2011 vychádzal zo skutočností preukázaných počas konania o zmene sumy invalidného dôchodku. V prípade, ak by u navrhovateľky došlo k zhoršeniu zdravotného stavu, môže požiadať o opätovné posúdenie jej invalidity a o zvýšenie sumy invalidného dôchodku. Odporca určil sumu invalidného dôchodku v súlade s ustanovením § 73 ods.2 zákona o sociálnom poistení. Neoddeliteľnou súčasťou rozhodnutia bola lekárska správa zo dňa 14.10.2011.
Proti uvedenému rozhodnutiu odporcu podala v zákonnom stanovenej lehote navrhovateľka opravný prostriedok. Nesúhlasila s rozhodnutím posudkového lekára Sociálnej poisťovne a poukázala na zhoršenie svojho zdravotného stavu a na neschopnosť vykonávať fyzickú prácu. K opravnému prostriedku pripojila nové lekárske nálezy zo dňa 16.01.2012 a dňa 25.01.2012. Žiadala o opätovné preskúmanie svojho zdravotného stavu.
Vo vyjadrení zo dňa 24.04.2012 odporca navrhol napadnuté rozhodnutie potvrdiť ako vecne správne.
Z posudkového spisu, a to z odborného posudku posudkovej lekárky Sociálnej poisťovne, pobočky E. zo dňa 23.08.2010 vyplýva, že navrhovateľky je uznaná invalidnou odo dňa 08.04.2009 so 71 %- nou mierou poklesu schopnosti vykonávať zárobkovú činnosť. Rozhodujúcim zdravotným postihnutím je chronické ochorenie podžalúdkovej žľazy podľa kapitoly X, odd. D, položky 9 písm. c) prílohy č. 4 zákona o sociálnom poistení, ktorému zodpovedá 70 %-ná miera poklesu schopnosti vykonávať zárobkovú činnosť. Iné zdravotné postihnutie, ktorým je bronchiálna astma odôvodňuje zvýšenie percentuálnej miery o 1 %. Keďže tu bol predpoklad zmeny zdravotného stavu navrhovateľky a miery poklesu vykonávať zárobkovú činnosť, posudková lekárka stanovila kontrolnú lekársku prehliadku o rok, a to vzhľadom na stabilizáciu zdravotného stavu.
Zdravotný stav navrhovateľky bol na účely invalidity znovu posúdený posudkovým lekárom Sociálnej poisťovne, pobočky E., ktorý v posudku zo dňa 14.10.2011 uviedol, že chronickému ochoreniu podžalúdkovej žľazy podľa kapitoly X, odd. D, položky 9 písm. c) prílohy č. 4 zákona o sociálnom poistení, pre ktoré bola navrhovateľka uznaná invalidnou zodpovedá po stabilizácii zdravotného stavu 50 %-ná miera poklesu schopnosti vykonávať zárobkovú činnosť. Za iné zdravotné postihnutie označil bronchiálnu astmu podľa kapitoly VIII., odd. B, položky 3 písm. c) , ktorá má u navrhovateľky za následok zvýšenie percentuálnej miery o 5 %. Z dôvodu zlepšenia zdravotného stavu navrhovateľky zmenil posudkový lekár mieru poklesu schopnosti vykonávať zárobkovú činnosť so 71 % na 55 % v porovnaní so zdravou fyzickou osobou. Na základe uvedeného odborného posudku vydal odporca rozhodnutie o znížení sumy invalidného dôchodku navrhovateľky.
Po podaní opravného prostriedku bol zdravotný stav navrhovateľky opätovne posúdený posudkovým lekárom Sociálnej poisťovne, pobočky E., ktorý v lekárskej správe zo dňa 22.02.2012 zotrval na svojom pôvodnom posudku zo dňa 14.10.2011. S uvedenými závermi a stanovenou mierou poklesu schopnosti vykonávať zárobkovú činnosť v rozsahu 55 % sa v odbornom posudku zo dňa 03.04.2012 stotožnil aj posudkový lekár Sociálnej poisťovne, ústredia s pracoviskom v E..
Posudkovými lekármi boli zohľadnené aj nové lekárske správy z pľúcneho vyšetrenia a z USG vyšetrenia abdomenu, ktoré navrhovateľka predložila spolu s opravným prostriedkom. Uvedené lekárske nálezy však neodôvodňovali zmenu pôvodne vypracovaného lekárskeho posudku, ktorý bol podkladom pre napadnuté rozhodnutie odporcu.
Miera poklesu schopností vykonávať zárobkovú činnosť je uvedená v prílohe č. 4 a určuje sa podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí s tým, že jednotlivé percentuálne miery poklesu schopnosti vykonávať zárobkovú činnosť sa nesčítavajú (ustanovenie § 71 ods.4 , 5, 6 a 7 zákona o sociálnom poistení) .
Na základe vykonaného dokazovania dospel súd k záveru, že podklady pre rozhodnutie v predmetnej veci zodpovedajú požiadavkám citovaného ustanovenia § 71 ods.4 zákona o sociálnom poistení, pretože boli náležite vyhodnotené a zdôvodnené. Posudkoví lekári v odborných posudkoch zhodne konštatovali stabilizáciu zdravotného stavu navrhovateľky a ako rozhodujúce zdravotné postihnutie určili chorobu tráviacej sústavy - chronické ochorenie podžalúdkovej žľazy s poklesom výkonnosti 50 % zaradené v kapitole X., odd. D, položka 9, písm. c) prílohy č. 4 zákona o sociálnom poistení. Miera poklesu pritom bola určená na hornej hranici zákonom predpokladaného možného percentuálneho rozsahu. Choroba dýchacej sústavy - bronchiálna astma zaradená v kapitole VIII., oddiel B, položka 3, písm. c) prílohy č. 4 zákona o sociálnom poistení spôsobila zvýšenie miery poklesu schopnosti vykonávať zárobkovú činnosť o 5 %, teda celková miera poklesu schopnosti vykonávať zárobkovú činnosť predstavuje u navrhovateľky 55 % v porovnaní so zdravou fyzickou osobou.
Výsledkami odborných vyšetrení a lekárskych posudkov bolo náležite ozrejmené, že zdravotný stav navrhovateľky sa zlepšil, pričom v konaní pred súdom navrhovateľka nespochybnila záver o stabilizácií jej ochorenia a nepredložila žiadne nové skutočnosti, ktoré by posudkoví lekári nezohľadnili a ktoré by spochybnili správnosť ich záverov v odborných posudkoch. Odporca preto navrhovateľke dôvodne znížil invalidný dôchodok úmerne so zvýšením jej schopnosti vykonávať zárobkovú činnosť.
Odôvodnenie rozhodnutia odporcu možno podľa názoru súdu o znížení invalidného dôchodku považovať za zodpovedajúce kritériám preskúmateľnosti zo všetkých hľadísk uvedených v ustanovení § 71 zákona o sociálnom poistení.
Na základe uvedeného súd dospel k záveru, že opravnému prostriedku navrhovateľky nie je možné vyhovieť, a preto napadnuté rozhodnutie odporcu potvrdil ako vecne správne v súlade s ustanovením § 250q ods.2 O.s.p.